b'\n_START_ARTICLE_\nOdilo Globocnik\n_START_SECTION_\n\xc5\xbdivljenjepis\n_START_PARAGRAPH_\nRodil se je kot drugi sin o\xc4\x8detu Francu Globo\xc4\x8dniku, ki je iz rodnega Tr\xc5\xbei\xc4\x8da, od koder izvirajo Globo\xc4\x8dnikovi, pri\xc5\xa1el v Trst. O\xc4\x8de Franca Globo\xc4\x8dnika je bil Franz Johann Globotschnig, profesor na moderni gimnaziji Ljubljana. Njegov o\xc4\x8de Rochus Globotschnig, Odilov praded, je bil zdravnik v Tr\xc5\xbei\xc4\x8du, tako kot njegov o\xc4\x8de, Odilov pra-praded Josef Globotschnig. Rochus Globotschnig je kot zdravnik sodeloval v vojni proti Napoleonu leta 1809. Mama Odila Globo\xc4\x8dnika je bila Anna Petschinka, banatska \xc4\x8cehinja iz Vr\xc5\xa1ca, Vojvodina (danes Srbija). Njena mama, Odilova babica Theresia Hagl, je bila banatska Nemka._NEWLINE_Med 22. majem 1938 in 30. januarjem 1939 je bil Globocnik dunajski "gauleiter", a so ga zaradi nebrzdanega vedenja, nesposobnosti in predvsem kriminalnih dejanj zamenjali. Celo sam \xc5\xa1ef Gestapa, Heinrich Mueller, je Globocnika v pismenem poro\xc4\x8dilu, ki so ga po kon\xc4\x8dani 2. svetovni vojni objavili Britanci, ozna\xc4\x8dil kot "povsem neobvladljivega". "In povrh vsega sploh ni Nemec, ampak Slovenec!" je \xc5\xa1e dodal, torej so nacisti \xc5\xa1e kako dobro vedeli za njegovo poreklo. Globocnik se je pozneje zelo prizadevno vklju\xc4\x8dil v "dokon\xc4\x8dno re\xc5\xa1itev judovskega vpra\xc5\xa1anja", predvsem na Poljskem._NEWLINE_Odilo Globocnik je ena izmed najodgovornej\xc5\xa1ih oseb za pomor milijonov ljudi v holokavstu in vrhovni rabelj Ri\xc5\xbearne v Trstu vse do konca 2. svetovne vojne. Preden so ga Britanci ujeli, je s ciankalijem naredil samomor v \xc5\xa0paterjanu (nem\xc5\xa1ko Paternion), kraju med Beljakom in Spittalom, na avstrijskem Koro\xc5\xa1kem, kjer se je po vojni pri sorodnikih skrival pred roko pravice. Ko so ga hoteli pokopati ob bli\xc5\xbenji cerkvi, se je lokalni \xc5\xbeupnik uprl, da tak zlo\xc4\x8dinec \xc5\xbee ne bo pokopan v \xc2\xbbsveti zemlji\xc2\xab, zato so ga Britanci pokopali izven cerkvenega prostora za pokope. Kenotaf (ali pa mogo\xc4\x8de celo grob, \xc4\x8de so ga morebiti sorodniki pozneje prekopali iz groba v Paternionu) ima na pokopali\xc5\xa1\xc4\x8du v Radljah ob Dravi (Radlach) na avstrijskem Koro\xc5\xa1kem. Bakrena plo\xc5\xa1\xc4\x8da z njegovim imenom (kot tudi drugih sorodnikov) se nahaja na severni steni, pod cerkvijo na ni\xc5\xbejem, novej\xc5\xa1em delu radeljskega pokopali\xc5\xa1\xc4\x8da.\n_START_SECTION_\nV fikciji\n_START_PARAGRAPH_\nLik Odila Globocnika se kot glavni antagonist, gestapovski Obergruppenf\xc3\xbchrer pojavi v alternativno zgodovinskem trilerju Roberta Harrisa Vaterland.'